የመንፈስ ቅዱስ ስጦታ በድፍን ቋንቋ የሚለካ አይደለም፡፡ እነዚህ ከንቱዎች ምናልባት ቅዱስ ጳውሎስ በ1ኛ ቆሮንቶስ ምዕራፍ 14 ቁጥር 27 አንዱ ይናገር አንዱ ይተርጉምለት፤ ያለውን ሊያስተጋቡ ይሞክሩ ይሆናል፤ ኧረ ይሞክራሉ፡፡ መላልሰውም እየጠቀሱት ነው፡፡ ሰባራ ምርኩዝ ነው አያዋጣም፡፡ ቅዱስ ጳውሎስ ለቆሮንቶስ ሰዎች በጻፈው በመጀመሪያ መልእክቱ በምዕራፍ 14 የገለጸው ትምህርት በሚገባ የተብራራ ሲሆን፤ በቤተ ክርስቲያን የሚጸልይ፣ የሚዘምር፣ የሚያስተምር ሁሉ በቤተ ክርስቲያን የተሰበሰቡ ምእመናን በሚያውቁት፣ በሚሰሙት ቋንቋ ይጸልይ፣ ይዘምር፣ ያስተምር እንጂ ሁለት ሦስት ቋንቋ የሚያውቅ ቢሆንም እንኳ ሕዝቡ በማይሰማው ቋንቋ እንዲናገር አይፈቅድም፡፡ በሰጠው ማስጠንቀቂያም እላይ የጠቀስናቸውን የምልክት መስጫዎች ዕቃዎች እንዚራን፣ መሰንቆን፣ መለከትን ጠቅሶ እነዚህ ግዕዛን የሌላቸው መሣሪያዎች እንኳ በስልታቸው ካልተመቱ የማንንም መንፈስ ሊቀሰቅሱና ሊያዘጋጁ እንደማይችሉ ጠቅሶ አስመሳዮች ከዚህ ዓይነት ማደናገር ሊታቀቡ እንደሚገባ ይናገራል፤ ይመክራል፤ ያዝዛል፡፡
